ኢትዮጵያ የአፍሪካ ህብረትን የማሻሻያ እቅድ ትደግፋለች
ኢትዮጵያ የአፍሪካ ህብረትን ጠንካራ አህጉራዊ ተቋም ለማድረግ በሩዋንዳ ፕሬዝዳንት ፖል ካጋሜ አስተባባሪነት የተያዘውን የማሻሻያ እቅድ እንድምትደግፍ የኢፌዴሪ የውጭ ጉዳይ ሚኒስትር ዶክተር ወርቅነህ ገበየሁ ገልጸዋል።ዶ/ር ወርቅነህ በህብረቱ አባል አገራት የውጭ ጉዳይ ሚኒስትሮች ስብሰባ መክፈቻ እንደገለጹት ለአፍሪካ የኢኮኖሚ ውህደት እውን መሆን ኢትዮጵያ አበክራ ትሰራለች።ህብረቱ የአፍሪካውያንን ጥቅም የሚያስከብር፣ ለአህጉሩ ሰላምና የኢኮኖሚ እድገት መፋጠን የሚተጋ እንዲሆን ኢትዮጵያ የበኩሏን ለማበርከት ከምን ጊዜውም በላይ ቁርጠኛ መሆኗንም ተናግረዋል።የአፍሪካ ህብረት ማሻሻያ ሃሳቦች መካከል የህብረቱን በጀት በአባል አገራቱ መሸፈን፣ በህብረቱ የተለያዩ ተቋማት መካከል ያለውን የስራ ክፍፍልና የኃላፊነት መደራረብ ማስቀረት የሚሉትና ሌሎችም ጠቃሚ ምክረ ሃሳቦችን ይዟል።የአፍሪካ ህብረት ኮሚሽን ሊቀመንበር ሙሳ ፋኪ በስብሰባው መክፈቻ እንዳሉት ሙስና የአፍሪካ የኢኮኖሚ ግስጋሴ እየጎዳ መሆኑን ተናግረዋል።የፋይናንስ ነጻነት ሳይኖር ነጻ መሆን እንደማይቻል የገለጹት ሊቀመንበሩ ሁሉም አገራት በሙስና ላይ መዝመት እንዳለባቸው ገልጸዋል።እንደ ሶማሊያ፣ ደቡብ ሱዳንና ሌሎች የጸጥታ መደፍረስ በሚስተዋልባቸው አገራት ሰላምን ለመመለስ የተቀናጀ ጥረት እንደሚያስፈልግም ገልጸዋል።